ກອງປະຊຸມລັດຖະມົນຕີການເງິນແລະຜູ້ວ່າການທະນາຄານກາງອາຊຽນ-ຈີນ, ຍີ່ປຸ່ນ,ສ ເກົາຫຼີຫຼືອາຊຽນ + 3 ຄັ້ງທີ 20 ໄດ້ຈັດຂຶ້ນຢູ່ເມືອງໂຢໂຄຮາມາ ປະເທດຍີ່ປຸ່ນໃນວັນທີ 5 ພຶດສະພານີ້ໂດຍເຈາະຈົງຫາລືສະພາບເສດຖະກິດມະຫາພາກຂອງໂລກແລະພາກພື້ນ,ການຮ່ວມມືເສດຖະກິດການເງິນພາກພື້ນອາຊຽນ+3ແລະບັນຫາອື່ນໆ ທັງໄດ້ອອກຖະແຫຼງການຮ່ວມ.
ທີ່ປະຊຸມເຫັນວ່າ: ເສດຖະກິດໂລກໄດ້ພັດທະນາດີຂຶ້ນ, ເສດຖະກິດຂອງພາກພື້ນອາຊຽນ+ 3 ສືບຕໍ່ຮັກສາຈັງຫວະການເຕີບໂຕໄວສົມຄວນ ແຕ່ຍັງຄົງມີຄວາມສ່ຽງຫຼາຍຢ່າງເປັນຕົ້ນ ລັດທິປົກປ້ອງຟື້ນຕົວຂຶ້ນ, ສະພາບການທະນາຄານເຄັ່ງຕຶງຂຶ້ນແລະອື່ນໆ. ບັນດາຝ່າຍຂອງອາຊຽນ+ 3 ຢ້ຳຄືນໃນການສະໜັບສະໜູນລະບົບການຄ້າແລະການລົງທຶນຫຼາຍຝ່າຍທີ່ເປີດປະຕູແລະປະຕິບັດຕາມກະຕິກາ. ພ້ອມດຽວກັນນັ້ນ, ບັນດາຝ່າຍຈະສືບຕໍ່ເພີ່ມທະວີການຕິດຕາມການເຄື່ອນໄຫວຂອງເງິນທຶນ ແລະຕິດຕາມຢ່າງໃກ້ຊິດທັງຮັບມືກັບຄວາມສ່ຽງທີ່ອາດຈະເກີດຂຶ້ນໃນພາກພື້ນຕົນໃນທຸກເວລາ.
ທີ່ປະຊຸມກ່າວຢ້ຳວ່າສືບຕໍ່ເພີ່ມທະວີບົດບາດຂອງສັນຍາຫັນເປັນຫຼາຍຝ່າຍຂອງຂໍ້ລິເລີ່ມຊຽງໃໝ່ຫຼືCMIMໃນຖານະເປັນສ່ວນປະກອບສຳຄັນຂອງເຄືອຂ່າຍຄວາມໝັ້ນຄົງດ້ານການທະນາຄານ ແລະສະແດງຄວາມຊົມເຊີຍຕໍ່ຜົນສຳເລັດຂອງການຝຶກຊ້ອມຊ່ວຍເຫຼືອຮ່ວມເທື່ອທຳອິດຂອງCMIMແລະອົງການກອງທຶນເງິນຕາສາກົນ ທັງຫວັງວ່າການປະເມີນຜົນທີ່ເປັນປະຈຳຕໍ່ສັນຍາCMIMຈະໄດ້ຮັບຄວາມຄືບໜ້າໃໝ່.